**ПРОЕКТ!**

**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**от**

**ИВЕЛИНА ВАСИЛЕВА - МИНИСТЪР НА ОКОЛНАТА СРЕДА И ВОДИТЕ**

**Относно**: *Проект на Постановление на Министерския съвет за изменение и допълнение на Наредбата за условията и реда за пускане на пазара на електрическо и електронно оборудване във връзка с ограниченията за употреба на определени опасни вещества*

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Наредбата за условията и реда за пускане на пазара на електрическо и електронно оборудване във връзка с ограниченията за употреба на определени опасни вещества.

Проектът на ПМС за изменение и допълнение на Наредбата е разработен с цел привеждане в съответствие с новите разпоредби в чл. 21д, ал. 3 и 4 от Закона за защита от вредното въздействие на химичните вещества и смеси (ЗЗВВХВС), въведени със ЗИД на ЗЗВВХВС (Обн., ДВ, бр. 102 от 29.12.2015 г., в сила от 02.01.2016 г.), които предвиждат министърът на околната среда и водите да утвърждава със заповед случаите на освобождаване от ограниченията за употреба на опасни вещества в определени материали и компоненти на електрическото и електронно оборудване.

В действащата към момента Наредба, случаите на освобождаване са изброени в Приложения № 2 и № 3 на Наредбата*,* което налага тяхната отмяна, както и отмяната на други текстове от Наредбата, свързани с тях. Освен това съществува необходимост от уеднаквяване на понятията с използваните в Закона за техническите изисквания към продуктите и с влезли в сила нови нормативни разпоредби в областта на управлението на отпадъците, а именно Наредбата за излязлото от употреба електрическо и електронно оборудване.

Съгласно **§35** от ПЗР на ЗИД на ЗЗВВХВС, в тримесечен срок от влизането му в сила, Министерският съвет привежда наредбата по чл. 21д, ал. 1 в съответствие с него.

**Предложеното изменение на Наредбата за условията и реда за пускане на пазара на електрическо и електронно оборудване във връзка с ограниченията за употреба на определени опасни вещества, няма да доведе до пряко и/или косвено въздействие върху държавния бюджет.**

Проектът на Постановление на Министерския съвет за изменение и допълнение на Наредбата за условията и реда за пускане на пазара на електрическо и електронно оборудване във връзка с ограниченията за употреба на определени опасни вещества, е съгласуван с министерствата в съответствие с чл. 32, ал. 1 от Устройствения правилник на Министерския съвет и на неговата администрация. Направените бележки и предложения са отразени, съгласно приложената справка.

В периода от 09.03.2016 г. до 23.03.2016 г. са проведени обществени консултации на проекта на Постановление на Министерския съвет за изменение и допълнение на Наредбата за условията и реда за пускане на пазара на електрическо и електронно оборудване във връзка с ограниченията за употреба на определени опасни вещества и документите към него, чрез интернет страницата на МОСВ и портала за „Обществени консултации“ на Министерския съвет.

**УВАЖАЕМИ ГОСПОДИН МИНИСТЪР – ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме така предложения проект на Постановление на Министерския съвет за изменение и допълнение на Наредбата за условията и реда за пускане на пазара на електрическо и електронно оборудване във връзка с ограниченията за употреба на определени опасни вещества.

**ИВЕЛИНА ВАСИЛЕВА**

*Министър на околната среда и водите*